<classify> POLISI mkoani Mbeya inawashikilia watu 14 kwa tuhuma za kujihusisha na biashara ya kubadilisha fedha za kigeni bila kuwa na leseni iliyotolewa na Benki Kuu BoT kwenye mpaka wa Tanzania na Malawi, Kasumulu wilayani Kyela.Kamanda wa Polisi wa Mkoa, Eurich Matei, amesema watuhumiwa hao walikamatwa jana katika operesheni ya kushtukizwa na endelevu inayoendeshwa na Jeshi la Polisi kwa kushirikiana na vyombo vingine vya ulinzi na usalama.Alisema watu hao baada ya kupekuliwa walikutwa na fedha za Tanzania Sh 52,472,900, fedha za Malawi Kwacha 593,370, Dola za Marekani 3,653, fedha za Rwanda Faranga 1,000 na fedha ya China Yuan moja. Alisema kitendo hicho ni kinyume cha kanuni namba 4 ya ubadilishaji fedha za kigeni ya mwaka 1992 kifungu cha 132a cha Sheria za Fedha za Kigeni iliyofanyiwa marekebisho mwaka 2019.Kamanda Matei alisema katika msako huo, baadhi ya wahusika walizifunga nyumba zao na kuzitelekeza familia zao nje, lengo likiwa ni kuepuka askari wasizipekue kutokana na kudaiwa kuhifadhi mamilioni ya fedha za Tanzania na za kigeni kwani vitendo hivyo ni sawa na utakatishaji fedha.Hivi karibuni, Benki Kuu ya Tanzania BoT iliyafunga zaidi ya maduka 100 ya kubadili fedha jijini Arusha na Dar es Salaam na vivyo hivyo kwenye mpaka wa Zambia na Tanzania - Tunduma kwa kutokukidhi masharti, ikiwamo kutokuwa na leseni halali za biashara ya fedha.  <topic>: kitaifa 